# பீனைல்சோடியம்



**பீனைல்சோடியம்** (*Phenylsodium*) என்பது C<sub>6</sub>H<sub>5</sub>Na என்ற மூலக்கூற்று வாய்ப்பாட்டால் விவரிக்கப்படும் ஒரு கரிமசோடியம் சேர்மம் ஆகும். திண்மநிலை பீனைல்சோடியம் முதன்முதலில் 1903ஆம் ஆண்டு அமெரிக்க வேதியியலாளர் நெஃப் என்பவரால் கண்டுபிடிக்கப்பட்டது. பீனைல்சோடியமும் பீனைல் மக்னீசியம் புரோமைடும் பண்புகளில் ஒத்திருப்பதால் இந்த கரிமசோடியம் சேர்மம் மிகவும் அரிதாகவே பயன்படுத்தப்படுகிறது.  

## தயாரிப்பு
கார்பன் டை ஆக்சைடின் கீழ் சோடியமும் புரோமோபென்சீனும் ஈடுபடும் வினையில் சோடியம் பென்சோயேட்டு உருவாவதைக் கவனித்த பின்னர், ஆகசுட்டு கெக்குலே என்பவரால் பீனைல்சோடியத்தின் இருப்பு முதன் முதலில் முன்மொழியப்பட்டது.  

### ஈந்தணைவி மாற்றம்
ஆரம்பத் தொகுப்பு வினையில் இருபீனைல்பாதரசமும் சோடியமும் வினைபுரிந்து பீனைல்சோடியத்தின் தொங்கல் உருவாவதாகக் காட்டப்பட்டது:  
:(C<sub>6</sub>H<sub>5</sub>)<sub>2</sub>Hg + 3 Na → 2 C<sub>6</sub>H<sub>5</sub>Na + NaHg  

சோர்கென் வினையானது பீனைல்சோடியத்தை உருவாக்குவதிலும் பயன்படுத்தப்படுகிறது. இம்முறையில் ஓர் ஆல்க்கைல் சோடியம் சேர்மம் பென்சீனுடன் சேர்க்கப்பட்டு சூடுபடுத்தப்படுகிறது::  

:RNa + C<sub>6</sub>H<sub>6</sub> → RH + C<sub>6</sub>H<sub>5</sub>Na  

இந்த தயாரிப்பு முறையில் இரண்டாவது சோடியமும் சேர்வதற்கு சாத்தியமாகும். இந்த ஈருலோக மாற்றம் மெட்டா மற்றும் பாரா நிலைகளில் நிகழ்கிறது. n-அமைல் சோடியம் போன்ற சில ஆல்க்கைல் சோடியம் சேர்மங்களின் பயன்பாடு இந்த ஈருலோக மாற்ற விளைவை பெரிதும் அதிகரிப்பதாக அறியப்படுகிறது.  

### உலோகம்-ஆலசன் பரிமாற்றம்
பீனைல்சோடியத்தைப் பெறுவதற்கான பொதுவான வழி, புரோமோபென்சீனுடன் தூள் சோடியத்தைச் சேர்த்து வினைபுரியச் செய்வதாகும்:  

:C<sub>6</sub>H<sub>5</sub>Br + 2 Na → C<sub>6</sub>H<sub>5</sub>Na + NaBr  

இந்த முறையின் உருவாகும் விளைபொருளின் அளவு, அரைல் ஆலைடு தொடக்கப் பொருளுடன் பீனைல்சோடியம் வினைபுரிந்து இருபீனைல் உருவாவதால் குறைகிறது.  

### இலித்தியம் பரிமாற்றம்
மிகவும் நவீன தொகுப்பு முறை பினைல் இலித்தியமும் சோடியம் டெர்ட்-பியூட்டாக்சைடும் சேர்ந்து வினைபுரிந்து பீனைல்சோடியம் உருவாவதைக் குறிக்கிறது:  

:C<sub>6</sub>H<sub>5</sub>Li + *t*BuO<sup>-</sup>Na<sup>+</sup> → C<sub>6</sub>H<sub>5</sub>Na + *t*BuO<sup>-</sup>Li<sup>+</sup>  

## பண்புகள் மற்றும் கட்டமைப்பு

கரிமபாதரசம் வழியைப் பயன்படுத்திய பீனைல்சோடியத்தின் முதல் தயாரிப்பு வெளிர் பழுப்பு நிறப் பொடியை உருவாக்குவதாகத் தோன்றியது. இந்த தயாரிப்பு சோடியம் இரசக்கலவையால் மாசுபட்டுள்ளது என்பதை வில்லெம் சுலெங்கு கண்டுபிடித்தார். மையவிலக்கு செயல்முறை தூய பீனைல்சோடியத்தை தனிமைப்படுத்த அனுமதித்தது. இது மஞ்சள்-வெள்ளை நிறத்தில் படிக உருவமற்ற தூளாகத் தோன்றியது. உடனடியாகத் தீப்பிழம்புகளாக வெடிக்கிறது.  

பீனைல் இலித்தியத்தையும் பீனைல்சோடியத்தின் பண்புகளை மாற்றியமைக்கப் பயன்படுத்தலாம். சாதாரணமாக, பீனைல்சோடியம் டை எத்தில் ஈதருடன் தீவிரமாக வினைபுரிகிறது. ஆனால் இயார்ச்சு விட்டிக்கு என்பவர், ஈதரில் PhLi உடன் PhNa சேர்மத்தை ஒருங்கிணைப்பதன் மூலம், (C<sub>6</sub>H<sub>5</sub>Li)(C<sub>6</sub>H<sub>5</sub>Na)<sub>n</sub> என்ற அணைவுச் சேர்மம் உருவாக்கப்பட்டது என்பதைக் காட்டினார். இந்தச் சேர்மத்தின் பீனைல்சோடியம் கூறு, பீனைல் இலித்தியத்திற்கு முன்பாகவே வினைபுரிந்து, அதிக வினைத்திறன் கொண்ட சோடியம் சேர்மத்தை நிலைப்படுத்த ஒரு பயனுள்ள சேர்மமாக அமைகிறது. இந்தச் சேர்மத்தை திடப் படிகங்களாக தனிமைப்படுத்த முடியும். இவை ஈதரில் கரையக்கூடியவையாகவும், அறை வெப்பநிலையில் கரைசலில் பல நாட்கள் நிலையாகவும் இருக்கும். பீனைல் இலித்தியம் 1:24 Li:Na என்ற அதிக விகிதத்தில் பீனைல்சோடியத்தை நிலைப்படுத்த முடியும். இருப்பினும் இது ஒரு கரையாத நிறைவை உருவாக்குகிறது, வினைகளுக்கும் இதை பயன்படுத்தப்படலாம்.  

## வினைகள்
1903ஆம் ஆண்டுக்கு முன்பே, 19 ஆம் நூற்றாண்டின் நடுப்பகுதியிலேயே பீனைல்சோடியம் தொடர்பான வினைகள் பயன்படுத்தப்பட்டன. பொதுவாக கிரிக்னார்டு வினைப்பொருள்களுக்குப் பயன்படுத்தப்படும் முறைகளுக்கு ஒப்பான நிலையில் பீனைல்சோடியம் தயாரிக்கப்படுகிறது. அக்ரீயின் பணி இச்சேர்மம் சம்பந்தப்பட்ட வினைகளுக்கு பல எடுத்துக்காட்டுகளை வழங்குகிறது.  

### குறுக்கு இணைப்பு
பீனைல்சோடியத்தின் எத்தில் புரோமைடுடனான வினையானது எத்தில்பென்சீனை உருவாக்குகிறது:  

:NaPh + BrEt → PhEt + NaBr  

இருபீனைலை உற்பத்தி செய்ய பீனைல்சோடியத்தை தயாரிக்கும் போதும் இதே போன்ற ஒரு வினை ஏற்படுகிறது.  

:NaPh + PhBr → Ph-Ph + NaBr  

பென்சைல் குளோரைடும் பீனைல்சோடியமும் வினைபுரியும்போது இருபீனைல்மீத்தேனும் பைபென்சிலிடினும் உருவாகின்றன. இருபீனைல்மீத்தேன் என்பது குளோரைடை பதிலீடு செய்வதன் மூலம் எதிர்பார்க்கப்படும் ஒரு தயாரிப்பு ஆகும். பைபென்சிலிடின் உருவாக்கம் ஊர்ட்சு-பிட்டிக் வினையின் பொறிமுறையில் முன்மொழியப்பட்டதைப் போன்ற இயங்குறுப்பு இடைநிலைகளை உள்ளடக்கியுள்ளது.  

பென்சாயில் குளோரைடுடன் பீனைல்சோடியம் வினைபுரிந்து நீராற்பகுப்புக்குப் பிறகு டிரைபீனைல்கார்பினால் உருவாகிறது. பென்சோபீனோன் ஓர் இடைநிலை வினையாக முன்மொழியப்படுகிறது.  
### உலோகமாக்கல்
பீனைல்சோடியம் சேர்மத்துடனான உலோகமாக்கல் வினைகள் பின்வரும் பொதுவான வடிவத்தில் தொடர்கின்றன:  

:PhNa + RH → C<sub>6</sub>H<sub>6</sub> + RNa  

உலோகமயமாக்கப்பட்ட சேர்மத்தை கார்பன் டை ஆக்சைடுடன் சேர்த்து சூடுபடுத்துவதன் மூலம் உலோகமாக்கல் வினை உறுதிப்படுத்தப்படுகிறது/கண்டறியப்படுகிறது. தொடர்புடைய சோடியம் கார்பாக்சிலேட்டை இவ்வினை அளிக்கிறது. இக்கார்பாக்சிலேட்டு அமிலமயமாக்கப்பட்டு கார்பாக்சிலிக் அமிலத்தை உருவாக்குகிறது:  

:RNa + CO<sub>2</sub> → RCO<sub>2</sub>Na  

உலோகமாக்கல் என்பது பொதுவாக கணிக்கக்கூடிய வினைத்திறன் வரிசையைப் பின்பற்றுகிறது. பென்சீனை ஆல்க்கைல்சோடியம் சேர்மங்களால் உலோகமாக்க முடியும். இதன் விளைவாக பீனைல்சோடியம் உருவாகிறது. பின்னர் பீனைல்சோடியம் மற்ற அரோமாட்டிக்கு சேர்மங்களை உலோகமாக்க முடியும். பீனைல்சோடியம் மூலம் உலோகமாக்குவதற்கு பொதுவாகப் பயன்படுத்தப்படும் வினைப்பொருள் தொலுயீன் ஆகும். இது பென்சைல்சோடியத்தை உருவாக்குகிறது. பென்சீனுக்குப் பதிலாக தொலுயீனில் பீனைல்சோடியத்தை தொகுப்பதன் மூலம் தொலுயினை உலோகமாக்கல் வினைக்கு உட்படுத்தலாம்:  

:C<sub>6</sub>H<sub>5</sub>Cl + 2Na + C<sub>6</sub>H<sub>5</sub>CH<sub>3</sub> → C<sub>6</sub>H<sub>6</sub> + NaCl + C<sub>6</sub>H<sub>5</sub>CH<sub>2</sub>Na  

பின்னர் பென்சைல்சோடியத்தை ஒரு அணுக்கருநாட்ட கூட்டுவினையில் பயன்படுத்தலாம். உலோகமயமாக்கலின் செயல்திறனை, பீனைல் அசிட்டிக்கு அமில உற்பத்தியை கார்பனேற்றம் செய்து தனிமைப்படுத்துவதன் மூலம் தீர்மானிக்க முடியும்.